Uuden Suomen päätoimittaja Markku Huusko, kustantaja Niklas Herlin ja Alma Talentin Suomen toimituksista vastaava päätoimittaja Arno Ahosniemi kertoivat Uuden Suomen siirtymisestä osaksi Alma Mediaa Uuden Suomen toimituksessa hetki sitten.

Uuden Suomen pääomistaja ja kustantaja Niklas Herlin myy verkkolehti Uuden Suomen mediakonserni Alma Medialle. Kauppa toteutuu arviolta 1. syyskuuta 2016.

Uudesta Suomesta tulee osa Alma Median ammatti- ja talousmediaan erikoistunutta Alma Talent -liiketoimintayksikköä, joka julkaisee muun muassa Kauppalehteä, Talouselämää ja Tekniikka & Talous -lehteä.

Niklas Herlin on sijoitusyhtiönsä kautta Alma Median suuromistaja. Herlin on myös Alma Median hallituksen jäsen.

Uuden Suomen kahdeksan työntekijää siirtyvät liiketoimintakaupassa Alma Talenin palvelukseen vanhoina työntekijöinä.

Uusi Suomi on kävijämäärältään yksi Suomen suurimmista verkkopalveluista.

– On hienoa saada Uusi Suomi takaisin Alma Mediaan. Uuden Suomen moniarvoinen, yrittäjämyönteinen ja liberaali journalistinen linja sopii erinomaisesti Alma Talentin mediaportfolioon ja vahvistaa asemaamme yhteiskunnallisen keskustelun alustana. Uusi Suomi lisää tuntuvasti Alma Talent –verkoston kävijämäärää ja tekee meistä entistä vahvemman toimijan digitaalisilla mediamarkkinoilla, Alma Talentin Suomen toimituksista vastaava päätoimittaja Arno Ahosniemi kommentoi.

Uuden Suomen päätoimittaja Markku Huusko pitää siirtymistä Alma Mediaan luonnollisena jatkumona.

–Olemme tehneet Alma Median kanssa kaupallista yhteistyötä vuosien varrella, eli talo on meille tuttu. Uskon tämän omistajavaihdoksen tarkoittavan Uuden Suomen kannalta erinomaista tulevaisuutta osana merkittävää mediakokonaisuutta, Huusko toteaa.

Huusko jatkaa nykyisessä tehtävässään Uuden Suomen päätoimittajana.